Rješenje Općeg suda (sedmo vijeće) od 17. ožujka 2015. –
Mammoet Salvage protiv Komisije
(predmet T‑234/14)
„Tužba zbog propusta i za naknadu štete – Ugovorna odgovornost – Izvanugovorna odgovornost – Prigovor nedopuštenosti – Osmi Europski razvojni fond – Radovi uklanjanja 74 olupine brodova u zaljevu Nouadhibou – Jamstvo Komisije za financiranje ugovora između tužitelja i Mauritanije – Izvršenje ugovora – Odgoda datuma prestanka obveza plaćanja Unije na temelju ugovora – Tužba koja je djelomično očito nedopuštena a djelomično očito pravno neosnovana“
1.                     Tužba zbog propusta – Opomena instituciji – Poziv na djelovanje – Nepostojanje – Pismo opomene koje nije upućeno instituciji – Nedopuštenost (čl. 265. st. 2. UFEU‑a) (t. 30.‑35.)
2.                     Sudski postupak – Pokretanje postupka pred Općim sudom na temelju arbitražne klauzule – Nenadležnost Suda zato što stranke nisu izrazile volju da mu dodijele nadležnost za odlučivanje o sporu koji se tiče ugovora (čl. 272. UFEU‑a) (t. 42.‑50.)
3.                     Izvanugovorna odgovornost – Pretpostavke – Nezakonitost – Šteta – Uzročna veza – Neispunjenje jedne od pretpostavki – Odbijanje u cijelosti tužbe za naknadu štete (čl. 340. st. 2. UFEU‑a) (t. 58.‑62., 66.)
4.                     Izvanugovorna odgovornost – Pretpostavke – Uzročna veza – Pojam – Ponašanje kojemu se prigovara koje predstavlja odlučujući uzrok štete (čl. 340. st. 2. UFEU‑a) (t. 67.)
Predmet
Zahtjev na temelju članka 265. UFEU‑a radi utvrđenja da se Komisija nezakonito suzdržala od postupanja po zahtjevu tužitelja za produljenje roka obveze plaćanja Unije na temelju ugovora o radovima uklanjanja 74 olupine brodova u zaljevu Nouadhibou (Mauritanija), sklopljenog između tužitelja i Islamske Republike Mauritanije i za koje financijsko jamstvo daje Komisija u okviru osmog Europskog razvojnog fonda, i, podredno, zahtjev da se Komisiji naloži da na ime ugovorne odgovornosti Unije tužitelju plati račune izdane na temelju gore navedenog ugovora te, podredno tome, zahtjev za priznanje izvanugovorne odgovornosti Unije.
Izreka
1.
Tužba se odbija.
2.
Mammoetu Salvageu nalaže se snošenje troškova.